WealthMagik ช่วยหาวงเงินประกันชีวิตที่เหมาะสม
พาไปรู้จักกับ &#8220;หุ่นยนต์ช่วยจัดพอร์ตลงทุน&#8221; มาหลายที่แล้ว ครั้งนี้มาให้ WealthMagik ช่วยหา &#8220;วงเงินที่เหมาะสมในการซื้อกรมธรรม์ประกันชีวิต&#8221; กันดีกว่า
21 ก.พ. 2560

พาไปรู้จักกับ “หุ่นยนต์ช่วยจัดพอร์ตลงทุน” มาหลายที่แล้ว ครั้งนี้มาให้ WealthMagik ช่วยหา “วงเงินที่เหมาะสมในการซื้อกรมธรรม์ประกันชีวิต” กันดีกว่า
เริ่มแรกเข้าไปที่ www.wealthmagik.com จากนั้นเลือกหัวข้อ Private Wealth Online และเลื่อนลงไปที่ My Plan... วางแผนการลงทุน
พอคลิก “My Plan” จะเห็นว่ามีการวางแผนการเงินอยู่ 6 แผน ตั้งแต่การวางแผนการออม การวางแผนซื้อที่อยู่อาศัย การวางแผนเพื่อการศึกษาบุตร วางแผนเกษียณ วางแผนลดหย่อนภาษี และการวางแผนเพื่อซื้อกรมธรรม์ประกันชีวิต
แผนการเงินด้านอื่นๆ เราอาจจะเห็นคำแนะนำได้บ่อยๆ แต่ถ้าเป็นเรื่องการวางแผนเพื่อซื้อกรมธรรม์ประกันชีวิต จะไม่ค่อยได้เจอกันบ่อยๆ แต่น่าจะเป็นคำแนะนำที่สำคัญไม่น้อยไปกว่าการวางแผนในด้านอื่นๆ
นอกจากนี้ หลายคนที่มักจะตัดสินใจซื้อประกัน “ตามคำขอ” จะได้พอประเมินได้ว่า ที่กรมธรรม์ที่มีอยู่แล้วมันมากเกินจำเป็นหรือยัง และคนที่กำลังจะซื้อประกัน เพื่อต้องการให้ครอบครัวอยู่ได้ แม้ว่าเราจะจากไปแล้ว ก็จะได้ประเมินได้ถูกต้องว่า มากน้อยแค่ไหนถึงจะเรียกว่า เหมาะสม
ในการประเมินจะต้องใส่ข้อมูล 3 ส่วนหลักๆ คือ
1.สถานภาพทั่วไป เพื่อใช้คำนวณหา “จำนวนเงินที่ต้องการทดแทนรายได้ที่หายไป” โดยจะต้องใส่ตัวเลขรายได้รายเดือน โบนัสต่อปี และรายได้อื่นๆ
จากนั้นกำหนดสัดส่วนรายได้ที่ต้องการให้กรมธรรม์คุ้มครอง ซึ่ง WealthMagik ให้ข้อมูลเพิ่มเติมว่า โดยปกติแล้วค่านี้ไม่ควรต่ำกว่า 60% ของรายได้ และที่สำคัญ คือ ต้องคำนึงถึงอัตราเงินเฟ้อด้วย หรือค่าของเงินที่จะลดลงในอนาคตด้วย
ข้อมูลถัดไปที่เราจะต้องประเมิน คือ จำนวนปีที่คาดว่าครอบครัวจะต้องใช้ในการปรับตัว (หลังจากที่เราจากไปแล้ว) เช่น เวลาที่คู่สมรสจะต้องไปศึกษาเพิ่มเติมเพื่อกลับเข้าไปทำงาน โดย WealthMagik แนะนำให้กำหนดไว้ไม่ต่ำกว่า 3 ปี
เมื่อใส่ตัวเลขในส่วนนี้ครบแล้ว ระบบจะคำนวณหา “จำนวนเงินที่ต้องการทดแทนรายได้ที่หายไป” ออกมาให้ ซึ่งจากการทดสอบใส่รายได้ไป 2 หมื่นบาท/เดือน สัดส่วนรายได้ที่ต้องการคุ้มครอง 70% และระยะเวลาในการปรับตัวของครอบครัว 10 ปี จะได้จำนวนเงินที่ต้องการเท่ากับ 1.68 ล้านบาท... ก็ไม่มากเท่าไร (แอบปาดเหงื่อเบาๆ)
2.ภาระหนี้สิน โดยจะเป็นการกำหนดภาระค่าใช้จ่ายทั้งหมดที่ต้องรับผิดชอบ ตั้งแต่สินเชื่อที่อยู่อาศัยคงค้าง สินเชื่อยานพาหนะคงค้าง สินเชื่อบัตรเครดิตคงค้าง และสินเชื่อคงค้างอื่นๆ โดยจะต้องใส่ตัวเลขหนี้สินคงค้าง ณ วันที่คำนวณ
ถัดมาเป็นค่าอุปการะเลี้ยงดูบิดามารดา ค่าเล่าเรียนของลูกทุกคน และค่าใช้จ่ายในวาระสุดท้าย เช่น ค่าฌาปนกิจ
เมื่อทดลองใส่ครบทุกหัวข้อแล้วก็จะได้ตัวเลขภาระหนี้สินทั้งหมด 3.97 ล้านบาท... อย่าเพิ่งตกใจไป เพราะต้องไปทำหัวข้อถัดไปก่อน ถึงจะรู้ว่าภาระรับผิดชอบที่แท้จริงของเราเป็นเท่าไร
3.สินทรัพย์ โดยจะประเมินสินทรัพย์ทั้งหมดที่มี โดยเริ่มจากทุนประกันชีวิตที่มีอยู่ในปัจจุบัน บวกกับทุนประกันอุบัติเหตุ (ในกรณีที่เสียชีวิตจากอุบัติเหตุ) และสินทรัพย์อื่นๆ เช่น เงินสด เงินลงทุน กองทุนสำรองเลี้ยงชีพ ประกันสังคม หรือเงินทดแทนอื่นๆ
นอกจากนี้ ยังรวมถึงสินทรัพย์ที่ไม่มีสภาพคล่อง เช่น บ้าน หรือคอนโด สามารถนำมาเป็นส่วนหนึ่งของสินทรัพย์ที่มีอยู่ในปัจจุบันได้
แต่ WealthMagik เตือนไว้ว่า การขายอสังหาริมทรัพย์ที่ใช้เป็นที่พักอาศัยนั้นเปลี่ยนเป็นทุนเพื่อการปรับตัวเป็นไปได้ยาก เพราะ “ผู้ที่อยู่ข้างหลัง” อาจมีความจำเป็นต้องพักอาศัยอยู่ก่อน
4.ผลการประเมิน “ทุนประกันที่จำเป็นต่อการใช้ชีวิตของครอบครัว” ซึ่งจะบอกได้ว่าควรจะมีกรมธรรม์ประกันชีวิตจำนวนเท่าไรถึงจะเพียงพอ ซึ่งหากดูจากการทดลองจะเห็นว่าจะต้องมีทุนประกัน 3.16 ล้านบาท
เพราะฉะนั้น ที่มีอยู่ยังไม่เพียงพอ ต้องไปซื้อเพิ่มซะแล้ว